《破红巾》
元代·吴讷

君不见蕲黄儿，纷纷白马张红旗。
去年陷湖北，今年陷淮西。
遂令深山之民皆带甲，四海澒洞含疮痍。
堆金积玉亦何有，略地攻城徒尔为。
又不见黄连寨，左带溪山右淮海。
天兵如日照雪霜，百万红巾一朝败。
亲王按剑定中原，丞相分兵救吴会。
边人不识韩将军，极口争夸铁元帅。
八座东开昱岭关，群偷欲度愁跻攀。
奇兵间道绝归路，可怜白骨高如山。
桂林老臣再征起，坐镇西垣几千里。
昨闻余党犯其锋，血作龙沙半江水。
南方猺獠勇莫当，自谓效义收蕲黄。
贼徒一见惊丧胆，坚壁不出知天亡。
诸君力尽在此举，巢穴不平鼠为虎。
相期麟阁画丹青，却忆虞廷舞干羽。

作者简介：（1331—1357）徽州休宁人，字克敏。学兵法，习骑射。顺帝至正末，荐授建德路判官，兼义兵万户，守徽州。朱元璋兵至，退屯浙西札溪，战败，自刎死。